SL Uradni list Evropske unije C 346/7

Obvestilo o spremembi Obvestila o začetku protisubvencijskega postopka glede uvoza dvokoles s poreklom iz Ljudske republike Kitajske, objavljenega 27. aprila 2012, in razširitvi navedenega postopka na uvoz takih dvokoles, poslanih iz Indonezije, Malezije, Šrilanke in Tunizije

2012/C 346/07

Evropska komisija („Komisija“) je 27. aprila 2012 začela protisubvencijski postopek glede uvoza dvokoles s poreklom iz Ljudske republike Kitajske (1) („obvestilo o začetku protisubvencijskega postopka“) v skladu s členom 10 Uredbe Sveta (ES) št. 597/2009 z dne 11. junija 2009 o zaščiti proti subvencioniranemu uvozu iz držav, ki niso članice Evropske skupnosti (2) („protisubvencijska preiskava“).

Komisija je 26. septembra 2012 objavila Uredbo Komisije (EU) št. 875/2012 z dne 25. septembra 2012 o začetku preiskave glede možnega izogibanja protidampinškim ukrepom, uvedenim z Izvedbeno uredbo Sveta (EU) št. 990/2011 na uvoz koles s poreklom iz Ljudske republike Kitajske, z uvozom koles, poslanim iz Indonezije, Malezije, Šrilanke in Tunizije, ne glede na to, ali je deklariran kot s poreklom iz Indonezije, Malezije, Šrilanke in Tunizije ali ne, in o registraciji takšnega uvoza (3), v skladu s členom 13 Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (4) („preiskava glede izogibanja protidampinškim ukrepom“).

Ker preiskava glede izogibanja protidampinškim ukrepom zajema isti izdelek kot protisubvencijska preiskava, in sicer uvoz dvokoles in drugih koles (vključno z dostavnimi tricikli, vendar brez enokoles) brez motorja, s poreklom iz Ljudske republike Kitajske, bi bilo treba obseg obvestila o začetku protisubvencijskega postopka po uradni dolžnosti spremeniti tako, da upošteva začetek preiskave glede izogibanja protidampinškim ukrepom. To je med drugim potrebno, da se v analizo vzročne zveze v protisubvencijskem postopku lahko po potrebi vključi ves uvoz zadevnega izdelka s poreklom iz Ljudske republike Kitajske, poslanega iz Indonezije, Malezije, Šrilanke in Tunizije.

Za ta namen se za drugim odstavkom točke 5 obvestila o začetku protisubvencijskega postopka doda naslednji odstavek:

„Po objavi Uredbe Komisije (EU) št. 875/2012 z dne 25. septembra 2012 o začetku preiskave glede možnega izogibanja protidampinškim ukrepom, uvedenim z Izvedbeno uredbo Sveta (EU) št. 990/2011 na uvoz koles s poreklom iz Ljudske republike Kitajske, z uvozom koles, poslanim iz Indonezije, Malezije, Šrilanke in Tunizije, ne glede na to, ali je deklariran kot s poreklom iz Indonezije, Malezije, Šrilanke in Tunizije ali ne, in o registraciji takšnega uvoza (5) se lahko s preiskavo določi, ali je domnevni uvoz, ki se izogiba protidampinškim ukrepom, domnevni subvencionirani uvoz izdelka v preiskavi s poreklom iz Ljudske republike Kitajske.

Točka 5.6 se spremeni v točko 5.7, njen naslov pa se glasi:

„5.7 Postopek za predložitev pisnih stališč in izpolnjenih vprašalnikov ter korespondenco “

Med točko 5.5 in točko 5.7 se vstavi nova točka 5.6, ki se glasi:

„5.6 Informacije o zadevi iz tretjega odstavka točke 5 Vse zainteresirane strani, ki želijo predložiti kakršne koli pomembne informacije glede tretjega odstavka točke 5, morajo to storiti v 37 dneh od datuma objave tega obvestila v Uradnem listu Evropske unije, če ni določeno drugače.“

(1) UL C 122, 27.4.2012, str. 9.

(2) UL L 188, 18.7.2009, str. 93.

(3) UL L 258, 26.9.2012, str. 21.

(4) UL L 343, 22.12.2009, str. 51.

(5) UL L 258, 26.9.2012, str. 21.“